title: KOMISIJAS DELEĢĒTĀ DIREKTĪVA (ES)…/… ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina izmantošanai noteiktu iekšdedzes motoru lodmetālos

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu attiecībā uz atbrīvojumu konkrētiem svina lietojumiem groza Eiropas Parlamenta un Padomes Direktīvas 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS 2) III pielikumu, lai to pielāgotu tehnikas attīstībai.

               Kā norādīts RoHS 2 direktīvas 4. pantā, ar minēto direktīvu ierobežo dažu bīstamu vielu izmantošanu elektriskās un elektroniskās iekārtās. Tā stājās spēkā 2011. gada 21. jūlijā.

               Ierobežotā izmantojuma vielas ir uzskaitītas RoHS 2 direktīvas II pielikumā. Patlaban ierobežojums tiek piemērots svinam, dzīvsudrabam, kadmijam, sešvērtīgajam hromam, polibrombifeniliem un polibromdifenilēteriem, bet no 2019. gada 22. jūlija vai vēlāka datuma to piemēros arī bis(2-etilheksil)ftalātam (DEHP), butilbenzilftalātam (BBP), dibutilftalātam (DBP) un diizobutilftalātam (DIBP). RoHS 2 direktīvas III un IV pielikumā uzskaitīti konkrētiem izmantošanas veidiem jeb lietojumiem paredzēti elektrisko un elektronisko ierīču (EEI) materiāli un detaļas, kas atbrīvotas no RoHS 2 direktīvas 4. panta 1. punktā paredzētā ierobežojuma.

               Direktīvas 5. pantā ir paredzēti noteikumi par III un IV pielikuma pielāgošanu zinātnes un tehnikas attīstībai (atbrīvojumu iekļaušana, pagarināšana, grozīšana un anulēšana). Saskaņā ar 5. panta 1. punkta a) apakšpunktu attiecībā uz atbrīvojumiem, kurus paredzēts iekļaut III un IV pielikumā, jānodrošina, ka šāda iekļaušana nevājina Regulā (EK) Nr. 1907/2006
                  2
                paredzēto vides un veselības aizsardzību un ka tiek izpildīts kāds no turpmāk minētajiem nosacījumiem: likvidēšana vai aizvietošana, mainot konstrukciju vai materiālus un detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama; aizstājēju uzticamība nav nodrošināta; vai aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par tās radītajiem kopējiem ieguvumiem attiecībā uz vidi, veselību un patērētāju drošību.

               Turklāt 5. panta 1. punktā paredzēts, ka Eiropas Komisija (Komisija) EEI materiālus un detaļas, kas paredzētas konkrētiem lietojumiem, III un IV pielikuma sarakstos iekļauj ar atsevišķiem deleģētajiem aktiem, kurus pieņem saskaņā ar 20. pantu. Direktīvas 5. panta 3. punktā un V pielikumā ir noteikta pieteikumu iesniegšanas procedūra, kuru piemēro, lai atbrīvojumu piešķirtu, pagarinātu vai anulētu.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               Kopš RoHS 2 direktīvas publicēšanas Komisija saskaņā ar 5. panta 3. punkta un V pielikuma noteikumiem ir saņēmusi daudzus
                  3
                uzņēmumu pieprasījumus gan piešķirt jaunus atbrīvojumus, gan pagarināt spēkā esošo atbrīvojumu termiņu.

               Komisija 2017. gada 29. jūnijā saņēma pieprasījumu (pieprasījuma Nr. 2017-7) par jaunu, III pielikumā iekļaujamu atbrīvojumu attiecībā uz svina izmantošanu tādu sensoru, piedziņas mehānismu un motora vadības bloku (ECU) lodmetālos, ko izmanto motoru sistēmu uzraudzībai un vadībai, tostarp iekšdedzes motoru turbokompresoros un izplūdes emisiju kontrolierīcēs, kas paredzētas izmantošanai iekārtās, kuras nav paredzētas tikai patērētāju vajadzībām. Atbrīvojums tika pieprasīts attiecībā uz 11. kategoriju
                  4
               .

               Lai atbrīvojuma pieprasījumu izvērtētu, Komisija organizēja minētā pieteikuma tehnisko un zinātnisko novērtējumu, kā arī sarīkoja sešas nedēļas ilgu atvērta tipa tiešsaistes apspriešanos ar ieinteresētajām personām
                  5
               . Apspriedē ar ieinteresētajām personām tika saņemts viens komentārs.

               Galīgais ziņojums par pieteikuma novērtējumu tika publicēts
                  6
               ; ieinteresētajām personām par to tika paziņots.

               Pēc tam Komisija 2018. gada 29. oktobrī ekspertu sanāksmē apspriedās ar dalībvalstu ekspertu grupu, kas nodarbojas ar RoHS 2 direktīvas deleģētajiem aktiem. Eksperti apsprieda, cik nepārprotams ir šim atbrīvojumam ierosinātais formulējums. Ieteicamais formulējums pēc tam tika grozīts; konkrētāk, tekstam tika pievienots vārds “lodmetāls”. Eksperti atbalstīja grozīto priekšlikumu, lai gan lielākā daļa dalībnieku sanāksmē neizteicās. Saskaņā ar labāka regulējuma pamatnostādnēm deleģētās direktīvas projekts četras nedēļas bija pieejams labāka regulējuma portālā, lai apzinātu sabiedrības viedokli. Piezīmes netika saņemtas. Tika veikti visi 5. panta 3.–7. punktā paredzētie posmi, kas piemērojami attiecībā uz atbrīvojumiem no vielu lietojuma ierobežojumiem
                  7
               . Par visām darbībām tika paziņots Padomei un Eiropas Parlamentam.

               Galīgajā ziņojumā īpaši tika uzsvērta turpmāk aprakstītā tehniskā informācija un novērtējums.

               ·Apstākļi motorā, izpūtējā un to tuvumā, uz ko attiecas pieprasītais atbrīvojums, var būt ļoti smagi, un paaugstināta temperatūra un vibrācijas var izraisīt lodsavienojumu pāragru atteici. Katru motoru konstruē ar konkrēta tipa sensoriem (kā arī piedziņas mehānismiem un ECU), kuri rūpīgi jātestē, lai nodrošinātu, ka tie darbosies uzticami un ka motori atbildīs emisiju robežvērtībām saskaņā ar Regulu (ES) 2016/1628 par prasībām attiecībā uz autoceļiem neparedzētas mobilās tehnikas iekšdedzes motoru gāzveida un daļiņveida piesārņotāju emisiju robežvērtībām un tipa apstiprināšanu.

               ·Pašlaik saistībā ar attiecīgajiem lietojumiem ir nepieciešams papildu laiks testēšanai, lai nodrošinātu pieejamo bezsvina alternatīvu uzticamību.

               Saistībā ar 11. kategoriju veiktā izvērtējuma rezultāti liecina, ka konkrētais atbrīvojums nevājinātu Regulā (EK) Nr. 1907/2006 (REACH) noteikto vides un veselības aizsardzību saskaņā ar Direktīvas 2011/65/ES 5. pantu. Turklāt atbrīvojuma pieprasījums atbilst vismaz vienam no attiecīgajiem 5. panta 1. punkta a) apakšpunkta kritērijiem: attiecīgajiem lietojumiem tirgū ne pašlaik, ne tuvākajā nākotnē nav un nav gaidāms, ka parādīsies uzticamas alternatīvas, un tāpēc ir pamatoti atbrīvojumu piešķirt uz maksimālo laikposmu, t. i., uz pieciem gadiem, sākot no 2019. gada 22. jūlija
                  8
               . Uzticami aizstājēji vēl nav pieejami, tāpēc šajā laikposmā nav gaidāma aizvietošanas izraisīta negatīva sociālekonomiska ietekme. Tāpat atbrīvojuma laikposmā nav gaidāma nelabvēlīga ietekme uz inovāciju.

               3.DELEĢĒTĀ AKTA JURIDISKIE ASPEKTI

               Deleģētā direktīva piešķir atbrīvojumu no Direktīvas 2011/65/ES 4. panta 1. punktā noteiktajiem ierobežojumiem, un šis atbrīvojums, kas jāiekļauj minētās direktīvas III pielikumā, atļauj svinu izmantot specifiskos lietojumos.

               Instruments ir deleģētā direktīva, kā to paredz Direktīva 2011/65/ES un konkrēti tās 5. panta 1. punkta a) apakšpunkta prasības.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus, lai nodrošinātu iekšējā tirgus funkcionēšanu elektrisko un elektronisko iekārtu nozarē, proti, atļaut konkrētos lietojumos izmantot citādi aizliegtas vielas saskaņā ar RoHS 2 direktīvas noteikumiem un nosacījumiem un tās izveidoto procedūru par to, kā III un IV pielikums pielāgojams zinātnes un tehnikas attīstībai.

               Saskaņā ar proporcionalitātes principu šis pasākums nepārsniedz mērķa sasniegšanai nepieciešamās darbības.

               Priekšlikums neietekmē ES budžetu.

               KOMISIJAS DELEĢĒTĀ DIREKTĪVA (ES)…/…

               (8.8.2019),

               ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu svina izmantošanai noteiktu iekšdedzes motoru lodmetālos

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās
                  9
                un jo īpaši tās 5. panta 1. punkta a) apakšpunktu,

               tā kā:

               (1)
                     Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā uzskaitītās bīstamās vielas. Šo prasību nepiemēro Direktīvas 2011/65/ES III pielikumā uzskaitītajiem lietojumiem.

               (2)
                     Dažādās elektrisko un elektronisko ierīču kategorijas, kam piemēro Direktīvu 2011/65/ES, ir uzskaitītas minētās direktīvas I pielikumā.

               (3)
                     Svins ir Direktīvas 2011/65/ES II pielikumā uzskaitīta ierobežota izmantojuma viela. Komisija 2017. gada 29. jūnijā atbilstīgi Direktīvas 2011/65/ES 5. panta 3. punktam saņēma pieteikumu Direktīvas 2011/65/ES III pielikumā iekļaut atbrīvojumu attiecībā uz svina izmantošanu tādu sensoru, piedziņas mehānismu un motora vadības bloku lodmetālos, ko izmanto motoru sistēmu uzraudzībai un vadībai, tostarp iekšdedzes motoru turbokompresoros un izplūdes emisiju kontrolierīcēs, kas paredzētas izmantošanai iekārtās, kuras nav paredzētas tikai izmantošanai patērētājiem (“pieprasītais atbrīvojums”).

               (4)
                     Izvērtējot pieprasīto atbrīvojumu, notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu.

               (5)
                     Katrs motors, uz ko attiecas pieprasītais atbrīvojums, ir aprīkots ar konkrēta tipa sensoriem, piedziņas mehānismiem un motora vadības blokiem, kas kontrolē tā emisijas, lai nodrošinātu atbilstību Eiropas Parlamenta un Padomes Regulas (ES) 2016/1628
                  10
                prasībām. Apstākļi motorā, izplūdes sistēmā un to tuvumā var būt ļoti smagi, un paaugstinātā temperatūra un vibrācijas var izraisīt lodsavienojumu pāragru atteici.

               (6)
                     Pašlaik attiecībā uz svina lietojumiem, kurus aptver pieprasītais atbrīvojums, ir nepieciešams papildu laiks testēšanai, lai nodrošinātu pieejamo bezsvina alternatīvu uzticamību.

               (7)
                     Tā kā trūkst uzticamu aizstājēju, svina aizstāšana vai neizmantošana noteiktos iekšdedzes motoros nav zinātniski un tehniski realizējama. Pieprasītais atbrīvojums ir saskaņā ar Eiropas Parlamenta un Padomes Regulu (EK) Nr. 1907/2006
                  11
                un tādējādi nevājina tajā noteikto vides un veselības aizsardzību.

               (8)
                     Tāpēc ir lietderīgi piešķirt pieprasīto atbrīvojumu attiecībā uz Direktīvas 2011/65/ES I pielikumā noteiktajām 11. kategorijas elektriskajām un elektroniskajām iekārtām, iekļaujot pieprasījumā ietvertos lietojumus Direktīvas 2011/65/ES III pielikumā.

               (9)
                     Atbrīvojums, sākot ar 2019. gada 22. jūliju, būtu jāpiešķir uz maksimālo laikposmu, proti, 5 gadiem saskaņā ar Direktīvas 2011/65/ES 4. panta 3. punktu un 5. panta 2. punkta pirmo daļu. Ņemot vērā notiekošos uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

               (10)
                     Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [datumam, kas ir 5 mēnešus pēc dienas, kad šī direktīva stājas spēkā] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.

               Tās piemēro minētos noteikumus no [datuma, kas ir 5 mēnešus pēc dienas, kad šī direktīva stājas spēkā + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 8.8.2019

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts ir pieejams šeit:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        Kategorijas uzskaitītas Direktīvas 2011/65/ES I pielikumā, un tās ir šādas: 1. lielgabarīta mājsaimniecības ierīces; 2. mazgabarīta mājsaimniecības ierīces; 3. IT un sakaru iekārtas; 4. patērētāju iekārtas; 5. apgaismes iekārtas; 6. elektriskie un elektronikas instrumenti; 7. rotaļlietas, izklaides un sporta aprīkojums; 8. medicīnas ierīces; 9. monitoringa un kontroles instrumenti, tostarp rūpnieciskā monitoringa un kontroles instrumenti; 10. tirdzniecības automāti; 11. citas EEI, kas neietilpst nevienā no minētajām kategorijām.

                     (5)

                  Apspriešanās laikposms
                  : no 20.10.2017. līdz 01.12.2017.

                     (6)

                     https://publications.europa.eu/en/publication-detail/-/publication/0814e920-4c55-11e9-a8ed-01aa75ed71a1/language-en
                     .

                     (7)

                        Vajadzīgo administratīvo posmu saraksts ir pieejams
                  Komisijas tīmekļa vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā
                  https://webgate.ec.europa.eu/regdel/#/home
                  .

                     (8)

                        Direktīvā 2011/65/ES noteiktie ierobežojumi kļūs piemērojami 11. kategorijai 2019. gada 22. jūlijā. Atbrīvojuma termiņš 11. kategorijai ir noteikts minētās direktīvas 5. panta 2. punktā.

                     (9)

                        OV L 174, 1.7.2011., 88. lpp.

                     (10)

                        Eiropas Parlamenta un Padomes 2016. gada 14. septembra Regula (ES) 2016/1628 par prasībām attiecībā uz autoceļiem neparedzētas mobilās tehnikas iekšdedzes motoru gāzveida un daļiņveida piesārņotāju emisiju robežvērtībām un tipa apstiprināšanu, ar ko groza Regulas (ES) Nr. 1024/2012 un (ES) Nr. 167/2013 un groza un atceļ Direktīvu 97/68/EK (OV L 252, 16.9.2016., 53. lpp.).

                     (11)

                        Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru (OV L 396, 30.12.2006., 1. lpp.).

    ---documentbreak---

               PIELIKUMS

               Direktīvas 2011/65/ES III pielikumā iekļauj šādu 44. punktu:

                        “44.

                        Svins tādu iekšdedzes motoru sensoru, piedziņas mehānismu un motora vadības bloku lodmetālā, uz kuriem attiecas Eiropas Parlamenta un Padomes Regula (ES) 2016/1628*, kuri uzstādīti iekārtās, ko darbības laikā izmanto fiksētos stāvokļos, un paredzēti profesionāliem lietotājiem, bet ko izmanto arī neprofesionāli lietotāji.

                        Piemēro 11. kategorijai, un zaudē spēku 2024. gada 21. jūlijā.

               *
                     Eiropas Parlamenta un Padomes 2016. gada 14. septembra Regula (ES) 2016/1628 par prasībām attiecībā uz autoceļiem neparedzētas mobilās tehnikas iekšdedzes motoru gāzveida un daļiņveida piesārņotāju emisiju robežvērtībām un tipa apstiprināšanu, ar ko groza Regulas (ES) Nr. 1024/2012 un (ES) Nr. 167/2013 un groza un atceļ Direktīvu 97/68/EK (OV L 252, 16.9.2016., 53. lpp.).”


title: KOMISIJAS ĪSTENOŠANAS DIREKTĪVA (ES) …/… ar kuru attiecībā uz marķējuma krāsu sertificētām pavairošanas materiāla un augļaugu kategorijām un piegādātāja dokumenta saturu groza Īstenošanas direktīvu 2014/96/ES par marķēšanas, iepakojumu noslēgšanas un iepakošanas prasībām augļaugu pavairošanas materiālam un augļu ražošanai paredzētiem augļaugiem, kas ietilpst Padomes Direktīvas 2008/90/EK darbības jomā

text:
               KOMISIJAS ĪSTENOŠANAS DIREKTĪVA (ES) …/…

               (29.10.2019),

               ar kuru attiecībā uz marķējuma krāsu sertificētām pavairošanas materiāla un augļaugu kategorijām un piegādātāja dokumenta saturu groza Īstenošanas direktīvu 2014/96/ES par marķēšanas, iepakojumu noslēgšanas un iepakošanas prasībām augļaugu pavairošanas materiālam un augļu ražošanai paredzētiem augļaugiem, kas ietilpst Padomes Direktīvas 2008/90/EK darbības jomā

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Padomes 2008. gada 29. septembra Direktīvu 2008/90/EK par tirdzniecību ar augļaugu pavairošanas materiālu un augļaugiem, kas paredzēti augļu ražošanai
                  1
               , un jo īpaši tās 9. panta 1. punktu,

               tā kā:

               (1)Komisijas Īstenošanas direktīva 2014/96/ES
                  2
                nosaka prasības attiecībā uz augļu ražošanai paredzēta augļaugu pavairošanas materiāla un augļu ražošanai paredzētu augļaugu marķēšanu, lai nodrošinātu minētā pavairošanas materiāla un minēto augļaugu identitāti un izsekojamību tirdzniecības laikā.

               (2)Saskaņā ar minēto direktīvu Komisijai līdz 2019. gada 1. janvārim bija jāpārskata krāsainu marķējumu izmantošana attiecībā uz šajās kategorijās ietilpstošu pavairošanas materiālu un augļaugiem: pirmsbāzes, bāzes un sertificēts.

               (3)Komisijas veiktā aptauja liecina, ka vairākums dalībvalstu atbalsta krāsaina marķējuma obligātu izmantošanu kategorijā “pirmsbāzes”, “bāzes” un “sertificēts” ietilpstošam pavairošanas materiālam un augļaugiem. Aptauja arī norāda, ka vairākas dalībvalstis Conformitas Agraria Communitatis (“CAC”) materiālu tirgo kopā ar dzeltenu piegādātāja dokumentu, kas CAC materiālam piestiprināts marķējuma veidā.

               (4)Lai ņemtu vērā dalībvalstīs pastāvošo praksi un nodrošinātu piegādātāja dokumentu CAC materiālam skaidri nošķirtu no oficiālajiem marķējumiem pirmsbāzes, bāzes un sertificētam materiālam, CAC marķējuma krāsai vajadzētu būt dzeltenai, ja piegādātāja dokuments ir piestiprināts CAC materiālam. Ja piegādātāja dokuments CAC materiālam nav piestiprināts, tad attiecībā uz piegādātāja dokumentu īpaša krāsa nebūtu jānosaka, jo tādā gadījumā nepastāv risks, ka to varētu sajaukt ar citu marķējumu vai dokumentu.

               (5)Īstenošanas direktīva 2014/96/ES piegādātāja dokumentam īpašu krāsu nenosaka, ja CAC materiālam tas piestiprināts marķējuma veidā. Dažas dalībvalstis minētajiem marķējumiem patlaban izmanto citu krāsu, nevis dzeltenu. Lai izvairītos no tirdzniecības traucējumiem, dalībvalstīm — ja vien šie krāsainie marķējumi jau bijuši lietošanā pirms 2020. gada 1. aprīļa — būtu jāpiešķir iespēja pārejas periodā atļaut savā teritorijā tirgot CAC materiālu, kam piestiprināti marķējumi, kuri nav dzeltenā krāsā.

               (6)Turklāt pieredze liecina, ka piegādātāja dokumenta saturu varētu vienkāršot, lai nodrošinātu lielāku elastību attiecībā uz CAC materiāla tirdzniecību katrā dalībvalstī. Ja piegādātāja dokumentā ir mazāk informācijas, piegādātājam ir vieglāk samazināt šā dokumenta izmēru tā, lai to varētu piestiprināt CAC materiālam, kuru paredzēts tirgot. Šā iemesla dēļ, informācijas sniegšanai par tirgotā CAC materiāla daudzumu un dalībvalsti, kurā CAC materiāls ražots, ja tā nav dalībvalsts, kurā sagatavots piegādātāja dokuments, vajadzētu būt fakultatīvai.

               (7)Ņemot vērā izmaiņas, kas jāizdara marķēšanas prasībās, kuras izvirzītas augļaugu pavairošanas materiālam un augļaugiem visās tirdzniecības kategorijās, kā arī prasībās attiecībā uz piegādātāja dokumentu, ir lietderīgi grozīt Īstenošanas direktīvu 2014/96/ES.

               (8)Lai kompetentajām iestādēm un piegādātājiem dotu pietiekami ilgu laiku pielāgoties jaunajām prasībām, šī direktīva būtu jāpiemēro no 2020. gada 1. aprīļa.

               (9)Šajā direktīvā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgā komitejas Augļaugu ģinšu un sugu pavairojamā materiāla nodaļas atzinumu,

               IR PIEŅĒMUSI ŠO DIREKTĪVU.

               1. pants
               Grozījumi Komisijas Īstenošanas direktīvā 2014/96/ES

               Īstenošanas direktīvu 2014/96/ES groza šādi:

               (1)direktīvas 2. panta 4. punktu aizstāj ar šādu:

               “4.Marķējums ir šādā krāsā:

               (a)balts ar diagonālu violetu līniju — pirmsbāzes materiālam;

               (b)balts — bāzes materiālam;

               (c)zils — sertificētam materiālam.”;

               (2)direktīvas 5. pantu aizstāj ar šādu:

               “5. pants
               Piegādātāja dokuments CAC materiālam

               1.Dalībvalstis nodrošina, ka CAC materiālu tirgo kopā ar piegādātāja sagatavotu dokumentu, kas atbilst 2., 3. un 4. punkta prasībām (“piegādātāja dokuments”).

               Dalībvalstis nodrošina, ka piegādātāja dokuments nelīdzinās 3. pantā minētajam pavaddokumentam, lai novērstu jebkādu iespēju sajaukt abus minētos dokumentus.

               2.Piegādātāja dokumentā norāda vismaz:

               (a)norādi “ES noteikumi un standarti”;

               (b)tās dalībvalsts nosaukumu, kurā dokuments sagatavots, vai tās attiecīgo kodu;

               (c)atbildīgo oficiālo iestādi vai attiecīgo kodu;

               (d)piegādātāja nosaukumu vai tā reģistrācijas numuru/kodu, ko piešķīrusi atbildīgā oficiālā iestāde;

               (e)atsevišķo sērijas numuru, nedēļas numuru vai partijas numuru;

               (f)botānisko nosaukumu;

               (g)norādi “CAC materiāls”;

               (h)šķirnes un — attiecīgā gadījumā — klona apzīmējumu. Potcelmiem, kas nepieder ne pie vienas šķirnes, norāda attiecīgās sugas vai starpsugu hibrīda nosaukumu. Uzpotētiem augļaugiem šādu informāciju norāda gan par potcelmu, gan potzaru. Par šķirnēm, kuru oficiālās reģistrācijas pieteikums vai pieteikums par augu šķirnes aizsardzības tiesībām vēl nav izskatīts, norāda: “ierosinātais apzīmējums” un “pieteikums vēl nav izskatīts”;

               (i)dokumenta izdošanas datumu.

               3.Ja piegādātāja dokuments ir piestiprināts CAC materiālam, piegādātāja dokumenta krāsa ir dzeltena.

               4.Piegādātāja dokumentu neizdzēšami uzdrukā kādā no Savienības oficiālajām valodām tā, ka tas ir skaidri saredzams un salasāms.”

               2. pants
               Transponēšana

               1.Dalībvalstis līdz 2020. gada 31. martam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Tās nekavējoties dara Komisijai zināmu minēto noteikumu tekstu.

               Tās piemēro minētos noteikumus no 2020. gada 1. aprīļa.

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants
               Pārejas pasākumi

               1.Dalībvalstis var līdz 2021. gada 30. jūnijam atļaut savā teritorijā tirgot Conformitas Agraria Communitatis (“CAC”) materiālu, kam piestiprināti marķējumi, kuri nav dzeltenā krāsā, ja šie krāsainie marķējumi jau bijuši lietošanā pirms 2020. gada 1. aprīļa.

               2.Dalībvalstis nodrošina, ka, laižot tirdzniecībā augļaugu pavairošanas materiālu un augļaugus, kas kvalificēti kā CAC materiāls, par marķējumu izmantotā piegādātāja dokumentā tos identificē ar atsauci uz šo pantu.

               4. pants
               Stāšanās spēkā

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               5. pants
               Adresāti

               Šī direktīva ir adresēta dalībvalstīm.

               Briselē, 29.10.2019

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 267, 8.10.2008., 8. lpp.

                     (2)

                     Komisijas 2014. gada 15. oktobra Īstenošanas direktīva 2014/96/ES par marķēšanas, iepakojumu noslēgšanas un iepakošanas prasībām augļaugu pavairošanas materiālam un augļu ražošanai paredzētiem augļaugiem, kas ietilpst Padomes Direktīvas 2008/90/EK darbības jomā.

                   (OV L 298, 16.10.2014., 12. lpp.).